b'\n_START_ARTICLE_\nHitlerjeva mladina\n_START_PARAGRAPH_\nHitlerjeva mladina (nem\xc5\xa1ko die Hitlerjugend) je bila nem\xc5\xa1ka nacisti\xc4\x8dna mladinska organizacija, ki jo je leta 1926 ustanovila nem\xc5\xa1ka nacisti\xc4\x8dna stranka, da bi vzpostavila svoj u\xc4\x8dni sistem za mlade Nemce. V njem naj bi ti pridobili znanje voja\xc5\xa1kih ve\xc5\xa1\xc4\x8din in razvili razumevanje ter upo\xc5\xa1tevanje nacisti\xc4\x8dne ideologije._NEWLINE_Nastala je iz Zveze mladih NSDAP (Jugendbund der NSDAP - JdN), ustanovljene marca 1922, ki je vklju\xc4\x8devala fante od 14 do 18 let._NEWLINE_Leta 1928 je Hitlerjeva mladina ustanovila odsek za de\xc4\x8dke, stare od 10 do 14 let (Deutsch Knabenschaft - Zveza nem\xc5\xa1kih de\xc4\x8dkov), ki se je leta 1931 preimenoval v Deutsche Jungvolk in der Hitler-Jugend (Nem\xc5\xa1ki mladi narod v Hitlerjevi mladini). Odsek za deklice med 14 in 18 leti so dodali leta 1929 (Schwesternschaft der Hitler-Jugend - Sestre nem\xc5\xa1ke mladine). Leta 1930 se je preimenoval v Bund Deutscher M\xc3\xa4del (Zveza nem\xc5\xa1kih deklet), leta 1931 pa so mu dodali \xc5\xa1e odsek za mlaj\xc5\xa1e deklice (Jungm\xc3\xa4delgruppe - Skupina mlaj\xc5\xa1ih deklic)_NEWLINE_Od 1. decembra 1936 so bila vsa druga podobna dru\xc5\xa1tva prepovedana in priklju\xc4\x8dena Hitlerjevi mladini. Za starej\xc5\xa1e od 17 let je postalo \xc4\x8dlanstvo v Hitlerjevi mladini obvezno leta 1939, za starej\xc5\xa1e od 10 let pa leta 1941. Na mestu vodje je Arthur Axmann leta 1940 zamenjal Baldurja von Schiracha._NEWLINE_Glavni namen Hitlerjeve mladine je bil vzgajati bodo\xc4\x8de arijske nadljudi in bodo\xc4\x8de vojake, ki bi zvesto slu\xc5\xbeili tretjemu rajhu. Telesna in voja\xc5\xa1ka vadba je prevladovala nad akademskim in znanstvenim izobra\xc5\xbeevanjem. Mladi so se v taborih Hitlerjeve mladine u\xc4\x8dili ravnati z oro\xc5\xbejem, krepili svojo telesno mo\xc4\x8d, se u\xc4\x8dili voja\xc5\xa1ke taktike in bili vzgajani v duhu antisemitizma. Nosili so uniforme, sestavljene iz svetlorjavih srajc in rjavih kratkih hla\xc4\x8d, vodilni pa so nosili \xc4\x8drne srajce._NEWLINE_Nacisti so lokalne oddelke organizacije Hitlerjugend vzpostavili tudi na nekaterih okupiranih obmo\xc4\x8djih med drugo svetovno vojno, med drugim tudi v okupiranih delih Slovenije (Gorenjska, Koro\xc5\xa1ka, \xc5\xa0tajerska). Med prvimi \xc4\x8dlani organizacije na Slovenskem ozemlju naj bi bili v prvih mesecih okupacije, ko je \xc5\xa1e veljal pakt Ribbentrop-Molotov, tudi nekateri slovenski komunisti._NEWLINE_Ko je vojna napredovala, je Hitlerjeva mladina prevzemala delo mo\xc5\xbe, ki so se bojevali. Njeni \xc4\x8dlani so skrbeli za protiletalsko obrambo, iz njihovih vrst pa je iz\xc5\xa1lo tudi veliko vojakov (med njimi je najbolj znana divizija Waffen-SS 12. SS-oklepna divizija \xc2\xbbHitlerjugend\xc2\xab pod poveljstvom Kurta Meyerja). S prodiranjem zaveznikov na nem\xc5\xa1ko ozemlje v kasnej\xc5\xa1ih fazah vojne so v vojsko vstopali vedno mlaj\xc5\xa1i - med bitko za Berlin leta 1945 so predstavljali najve\xc4\x8dji del branilcev. Neki skupini Hitlerjeve mladine je uspelo zadr\xc5\xbeati sovjetsko tankovsko divizijo za tri dni. Mnogo zavezni\xc5\xa1kih vojakov je izjavilo, da se ni\xc4\x8desar niso bali bolj kot Hitlerjeve mladine._NEWLINE_Po vojni je bila Hitlerjeva mladina razpu\xc5\xa1\xc4\x8dena in za vedno prepovedana.'